**Szakmai program**

**Iskola és ifjúságegészségügyi ellátás**



**A Városi Intézmények Működtető Szervezete**

**Iskola és Ifjúság-egészségügyi Ellátás**

 **Szakmai programja 2.**

**Módosításokkal egységes szerkezetben**

**2019. július 1-jétől lép hatályba**

*A korábban kiadott szakmai program 2019. július 01-től hatályát veszti.*

*A szakmai programot készítette:*

*Ajka, 2019. június 21.*

Kovácsné Győri Zsuzsanna

intézményvezető

BEVEZETÉS

E szakmai program célja, hogy tükrözze azt önkormányzati, intézményi filozófiát, melyben megnyilvánulnak a feladattal szembeni elvárások, maga a feladat meghatározása, mindebből eredően hogyan alakul az egészségügyi szolgáltatások mozgástere.

# általános információk

Az Intézmény neve: Városi Intézmények Működtető Szervezete

Az intézmény rövidített neve: VIMSZ

Székhelye: 8400 Ajka, Sport utca 2/C.

Telephely szervezeti egysége: VIMSZ / Iskola-egészségügyi Szolgálat

Telephelye: 8400 Ajka, József A. u. 30.

8400 Ajka, Alkotmány utca 3.

E-mail címe: vezeto@vimsz-ajka.hu

Honlap: www.vimsz-ajka.hu

Ellátási terület: Ajka város területén lévő nevelési, oktatási intézmények

A iskola-egészségügyi ellátás az iskolaorvos, iskolavédőnő, iskolát ellátó fogorvos együttes tevékenységét foglalja magába.

Az iskola-egészségügyi ellátás az általános iskolák vonatkozásában az Ajka, József Attila utca 30. szám alatti telephelyen, illetve az oktatási intézményekben történik.

Az iskolaorvosi feladatot a városban dolgozó házi gyermekorvosok személyes közreműködőként végzik.

Az Ifjúság-egészségügyi Szolgálat, mely a középiskolás korosztály ellátását végzi, az Ajka, Alkotmány utca 3. szám alatti telephelyen a Mentőállomás épületében kapott helyet.

Az Ifjúság-egészségügyi Szolgálat orvosai önállóan dolgoznak, beszámolási kötelezettséggel a fenntartó, valamint a VIMSZ intézményvezető felé tartoznak. Távollétüket kötelesek munkáltatójuknak bejelenteni.

## Az iskolavédőnő

A védőnő az egészségügyi alapellátásban dolgozó, felsőfokú végzettségű, önálló preventív tevékenységre kiképzett egészségügyi szakember. A „védőnő” elnevezés arra utal, hogy tulajdonosa valakit valamely veszélytől igyekszik megóvni, valakinek az érdekét pártolja, nehéz helyzetében segítséget igyekszik számára biztosítani. Munkáját az iskolaorvossal együttműködve, nagyfokú önállósággal végzi. Fő feladata az egészségvédelem, a betegségek megelőzése (prevenció).

Az iskola-védőnői ellátást Ajka városban 4 főállású védőnő látja el. Hozzájuk tartoznak az általános és középiskolák.

Az óvodákban az adott körzet területi védőnője végzi a jogszabályban előírt iskola-egészségügyi feladatokat.

A fogorvosok saját rendelőjükben, hetente egy napon tartanak iskolafogászati rendelést.

**Az Iskola-orvosi ellátás 7 szolgálatból áll, amelyek ellátják Ajka valamennyi óvodáját, általános iskoláját és középiskoláját.**

**Az intézménynek helyet adó település jellemzői:**

A város társadalma Ajkára a lakosságszám csökkenése jellemző, 2013‐ban az állandó lakónépesség száma 30.000 fő  alá került. 2010‐től Ajka népességének természetes fogyása nagyobb, mint Magyarországé vagy a Veszprém megyei járásközpontoké. Ez a város népességszámának alakulását tekintve riasztó tendenciára utal. A 0‐14 évesek aránya 2000‐ben még megközelítette az országos átlagot. Az „olló” azonban fokozatosan kinyílt, és

2013‐ban Ajka állandó lakónépességének csak 11,6%‐át alkották a 0‐ 14 évesek (országos szinten ez az arány 2013‐ban 14,3% volt). A 60‐x évesek aránya viszont jelentősen megugrott

a vizsgált időszakban, 2013‐ra 25,3%‐ra emelkedett a korcsoport aránya az ajkai állandó lakosság körében (országos arány: 23,8%).

 A csökkenő  népesség nagymértékben az elöregedésből, az idősek felé eltolódó korstruktúrából fakadó természetes fogyás következménye. Ajka vándorlási egyenlege is jellemzően negatív 2000 óta, de az elvándorlás közel sem olyan mértékű, mint ami az ország elmaradottabb régióira jellemző.

Az iskolai körzetekben ellátottak száma az elmúlt 5 évben folyamatosan csökkent:

2011. 4832 tanuló

2012. 4299 tanuló

2013. 4123 tanuló

2014. 3978 tanuló

2015. 3759 tanuló

A tanulólétszám csökkenése miatt 6-ról 4-re csökkent az iskolavédőnői körzetek száma.

**Iskolavédőnők:**

1. Iskola-védőnői körzet: Radnainé Szőke Eszter
2. Iskola-védőnői körzet: Krózserné Makkos Anikó
3. Iskola-védőnői körzet: Gyarmati Kálmánné
4. Iskola védőnői körzet: Lakatné Horváth Katalin

# A szolgáltatás célja, feladata

A Városi Intézmények Működtető Szervezete (továbbiakban: VIMSZ) 2017. január 1-jétől látja el a korábban Magyar Imre Kórház által ellátott alapellátás keretében szervezett egészségügyi szolgáltatásokat: a háziorvosi, házi gyermekorvosi ügyeletet és védőnői ellátást, valamint az Iskola-egészségügyi ellátás működtetését.

A működtető (VIMSZ) feladata a munkavégzéshez szükséges tárgyi, szakmai, környezeti, építészeti feltételek megteremtése. A folyamatos karbantartás felügyelete.

A szolgálat feladatait jogszabály határozza meg az alábbiak szerint:

## 2. 1. A nevelési-oktatási intézmény orvosa által ellátandó iskola-egészségügyi feladatok

**1. A gyermekek, tanulók egészségi állapotának vizsgálata, követése**

*a)* Az óvodás korú gyermekek vizsgálata járvány és a fertőző betegségek és a járványok megelőzése érdekében szükséges járványügyi intézkedésekről szóló miniszteri rendelet szerinti fertőző betegség esetén, az iskolai tanulók vizsgálata a 2., 4., 6., 8., 10. és 12. évfolyamokban. Ennek keretében:[15](http://net.jogtar.hu/jr/gen/hjegy_doc.cgi?docid=99700026.NM#lbj14id959d)

- teljes fizikális vizsgálat,

- kórelőzmény és családi anamnézis ismételt felvétele, az anamnézis alapján veszélyeztetett gyerekek kiszűrése, szakorvosi ellátásra irányítása.

Az orvos a törvényes képviselő részére az orvosi vizsgálat eredményéről leletet ad.

Kötelező az adatszolgáltatás a külön jogszabály szerint a 2., 4., 6., 8., 10. és 12. évfolyamokról, valamint a 16 éves kori záró állapotvizsgálatról.

*b)* A krónikus beteg, valamint a testi, szellemi, érzékszervi fogyatékos tanulók háziorvossal egyeztetett fokozott ellenőrzése, kiemelt gondozása szakrendelések, gondozóintézetek igénybevételével. Ezen gyermekek egészségesek között történő integrált oktatása esetén orvosi vélemény adása.

*c)*A testi, érzékszervi, értelmi és beszédfogyatékosságot megállapító szakértői bizottság elé utalás esetén a bizottság részére a tanuló egészségi állapotára vonatkozó adatok közlése.

*e)*Az átfogó gyermekfogászati program szervezésében való közreműködés és végrehajtásának ellenőrzése.

*f)* A külön jogszabály szerinti 16 éves kori záró állapotvizsgálat elvégzése az iskolai védőnővel együttműködve.

**2. Alkalmassági vizsgálatok elvégzése**

*a)* Szakmai alkalmassági vizsgálatok elvégzése, pályaválasztási tanácsadás orvosi feladatainak elvégzése.

*b)* A testnevelési csoportbeosztás elkészítése, gyógytestneveléssel, testneveléssel, sporttal kapcsolatos iskola-egészségügyi feladatok ellátása.

**3. Közegészségügyi és járványügyi feladatok**

*a)* Az iskolai életkorhoz kötött és kampányoltások elvégzése és dokumentálása.

*b)* A járványügyi előírások betartásának ellenőrzése, fertőző megbetegedések esetén járványügyi intézkedések elrendelése, a megtett intézkedésekről a járási hivatal értesítése.

*c)* A nevelési-oktatási intézményben folyó étkeztetés ellenőrzése.

*d)* Közegészségügyi-járványügyi hiányosságok észlelésekor javaslattétel a hibák megszüntetésére, valamint a járási hivatal értesítése.

**4. Elsősegélynyújtás**

Az iskolában bekövetkező balesetek, sérülések, akut megbetegedések elsődleges ellátása, majd a tanuló háziorvoshoz, házi gyermekorvoshoz, illetve egyéb intézménybe irányítása.

**5. Részvétel a nevelési-oktatási intézmény egészségnevelő tevékenységében**

*a)* Részvétel az iskolai egészséges életmódra nevelésben,

*b)* Egészségügyi információk közlése a szülőkkel és a pedagógusokkal.

*c)* Önvizsgálati alapismeretek tanítása.

**6. Környezet-egészségügyi feladatok**

*a)* Az intézményi környezet - tantermek, gyakorlati helyiségek, tornaterem, egyéb kiszolgáló helyiségek - ellenőrzése, a hiányosságok észlelése, intézkedések megtétele.

*b)* A tanulók gyakorlati oktatásával kapcsolatos munkahelyi körülmények figyelemmel kísérése.

**7. Az ellátott gyermekekről nyilvántartás vezetése, a külön jogszabályok szerinti jelentések** elkészítése, valamint az elvégzett vizsgálatok, oltások dokumentálása külön jogszabály szerint az Egészségügyi Könyvben[19](http://net.jogtar.hu/jr/gen/hjegy_doc.cgi?docid=99700026.NM#lbj18id959d).

## 2.2 A nevelési-oktatási intézmény védőnője által önállóan ellátandó feladatok

1. Az éves munkatervhez a védőnői feladatok összeállítása, egyeztetése a nevelési-oktatási intézmény egészségnevelési programjában meghatározott feladatok figyelembevételével.

2. A tanulók védőnői vizsgálata 6 éven felüliek esetében kétévenként (kivéve a színlátás vizsgálata):

*a)* a testmagasság, testtömeg, a testi fejlettség és tápláltsági állapot hazai standardok szerinti értékelése, a nemi fejlődés értékelése,

*b)* a pszichés, motoros, mentális, szociális fejlődés és magatartásproblémák feltárása,

*c)* érzékszervek működésének vizsgálata (látás, kancsalság, hallás) és a színlátás vizsgálata a 6. évfolyamban,

*d)* mozgásszervek vizsgálata: különös tekintettel a lábstatikai problémákra és a gerinc-rendellenességekre,

*e)* vérnyomásmérés,

*f)* pajzsmirigy tapintásos vizsgálata a 4. évfolyamtól.

3.A gyermekek, tanulók személyi higiénéjének ellenőrzése.

4. Elsősegélynyújtás.

5. Az orvosi vizsgálatok előkészítése.

6. A védőoltásokkal kapcsolatos szervezési, előkészítési feladatok elvégzése.

7. A krónikus betegek, magatartási zavarokkal küzdők életvitelének segítése.

8. Részvétel az egészségtan oktatásában elsősorban az alábbi témákban:

*a)* az egészséggel kapcsolatos alapismeretek (személyi higiéne, egészséges életmód, betegápolás, elsősegélynyújtás),

*b)* családtervezés, fogamzásgátlás,

*c)* szülői szerep, csecsemőgondozás,

*d)* önvizsgálattal kapcsolatos ismeretek,

*e)* szenvedélybetegségek megelőzése.

9. Testnevelés, gyógytestnevelés, technikai órák, iskolai helyiségek és környezet, az étkeztetés higiénés ellenőrzésében való részvétel.

10. Kapcsolattartás a szülőkkel (szülői értekezlet, családlátogatás).

11. Pályaválasztás segítése.

12. Az elvégzett feladatok dokumentációjának vezetése (egészségügyi törzslapok, Egészségügyi Könyv, védőoltások, szakorvosi beutalások, veszélyeztetettek nyilvántartása stb.).

## 2.3. Az iskolafogászati tevékenységet ellátó fogorvos feladatai

1. A körzetéhez tartozó gyermekeket - egyénileg és csoportosan - fogászati gondozásban részesíti, a preventív és terápiás ellátást a szükségleteknek megfelelően végzi.

2. Tervezi és szervezi a csoportos és egyéni kezelések rendjét.

3. Évente két alkalommal a rendelőben elvégzi a tanulók csoportos fogászati vizsgálatát és kezelését. A további kezelésre szorulókat visszarendeli. Szakellátásra (pl. fogszabályozó kezelésre) irányítja a rászorulókat.

4. Elvégzi az óvodások szűrővizsgálatát az óvodában, évente legalább egyszer. A rászorulókat - egyénileg vagy csoportosan - kezelésre berendeli.

5. Évente legalább egy alkalommal meglátogatja a körzetéhez tartozó nevelési-oktatási intézményeket, az intézmények vezetőivel rendszeres kapcsolatot tart.

6. Az iskolafogászati osztálynévsorokat és az aktuális tájékoztató nyomtatványokat a tanév elején eljuttatja az oktatási intézménybe.

7. Kiemelt gondozásban részesíti a fogyatékos és más módon veszélyeztetett gyermekeket. Ellátásukat a háziorvossal, iskolaorvossal egyeztetett módon végzi.

8. Egészségügyi felvilágosító és nevelő tevékenységet folytat, részt vesz a nevelési-oktatási intézményben folyó egészséges életmódra nevelésben, az egészségtan oktatásban.

9. Szervezi és irányítja a komplex fogászati megelőző programot.

## 2.4. Az iskolafogászati tevékenységet végző fogászati asszisztens feladatai

1. Segíti az orvost szervező, egészségnevelő, gyógyító, megelőző munkájában, elvégzi az előírt adminisztrációt.

2. Önálló feladatként, az orvos irányításával és felügyeletével az alábbi tevékenységeket végzi:

*a)* kapcsolatot tart a tanulókkal, a szülőkkel, a nevelési-oktatási intézmények vezetőivel, pedagógusaival, az iskola-egészségügyi szolgálat munkatársaival,

*b)* részt vesz a csoportos szűrések, kezelések, megelőző foglalkozások szervezésében,

*c*egyéni és csoportos egészségnevelő tevékenységet folytat (szájápolás tanítása, lepedékfestés, felvilágosító kiadványok terjesztése stb.),

*d)* ellenőrzi a szájhigiénét,

*e)* megelőző tevékenységet végez (pl. fogmosás, fluoridos zselébedörzsölés, szájöblítés, megelőző akciók és vetélkedők szervezése) a rendelőben, a nevelési-oktatási intézményben, nyári táborban.

3. Elvégez minden - a megelőzéssel, terápiával, rendeléssel kapcsolatos - feladatot, amellyel felettesei megbízzák.

* A területi védőnő az iskola-egészségügyi ellátással összefüggő - a területi védőnői ellátásról szóló külön jogszabályban meghatározott - feladatait a nevelési-oktatási intézményt ellátó iskolaorvossal együttműködve végzi.
* Az iskola-egészségügyi, háziorvosi, házi gyermekorvosi, egyéb szakorvosi, körzeti védőnői, gyermekjóléti szolgálatok, pedagógiai szakszolgálatok, logopédus, gyógytornász és pszichológus, valamint a megyei kormányhivatal járási népegészségügyi osztályai a gyermekek és tanulók egészségvédelme érdekében együttműködnek, és az e feladat ellátásához szükséges adatokról egymást tájékoztatják.
* Az iskolaorvos és a védőnő egészségügyi kérdésekben, felkérésre, szakértőként közreműködik a nevelőtestület, illetve az iskolaszék, óvodaszék, kollégiumi-szék munkájában.
* A gyermekek, tanulók egészségügyi ellátását az orvos és a védőnő a nevelési-oktatási intézmény vezetőjével egyeztetett rend szerint végzi.
* A tanulók egészségügyi ellátásán kívüli egyéb iskola-egészségügyi feladatokat (környezet-egészségügy, élelmezés-egészségügy, balesetvédelem, egészségnevelés, pályaválasztási tanácsadás) az iskolaorvos és a védőnő az oktatási intézmény vezetőjével, illetőleg a szakmai szervezetekkel együttműködve végzi.

Az iskola-egészségügyi munka alapja az egyeztetett éves munkaterv, melyet az intézményvezető, az iskolaorvos és az iskolavédőnő aláírnak. Ennek alapján előre lehet tervezni a tanév során elvégzendő, (nem rendkívüli) feladatokat.

**A tanulók a vizsgálatok időpontjáról az alábbiak szerint értesülhetnek:**

* a tanév elején az orvosi szoba ajtajára kifüggesztett ellátási rendből,
* az osztályfőnökök tanév eleji szóbeli tájékoztatásából,
* iskola honlapján.

A szűrővizsgálatokról, védőoltásokról a szülők írásos tájékoztatást kapnak.

Az oktatási-nevelési intézményekben végzett egészségügyi ellátás egy olyan ellátási forma, amely hozzájárul a gyermekek egészségi állapotában és egészségügyi ellátásban meglévő esély egyenlőtlenségek mérsékléséhez. Széles körben, a leghátrányosabb területen élő, és

hátrányos helyzetű gyermekek számára is biztosíthatja a meghatározott életkorokban történő szűrővizsgálatot, valamint a fertőző betegségeket megelőző védőoltásokat.

Az iskolaorvosok és védőnők közreműködése az egészségnevelésben felbecsülhetetlen segítség a pedagógusok számára.

**Az iskola-egészségügyi ellátás gyakorlatát az alábbi jogszabályok írják elő:**

* 1997. évi CLIV. törvény az egészségügyrõl [ (42 § (1) Ifjúság egészségügyi gondozás b) c) d) e) ];
* 1993. évi LXXIX. Törvény a közoktatásról (41§ (5)1 ;
* 11/1994. (VI. 8.) MKM r. a nevelési-oktatási intézmények működéséről (4. § (1)2 ;
* 26/1997. (IX. 3.) NM r. az iskola-egészségügyi ellátásról;
* 4/2000. (II. 25.) EüM r. a háziorvosi, házi gyermekorvosi és fogorvosi tevékenységről; valamint a ( az iskoláskorban is) elvégzendő szűrővizsgálatokról szóló
* 51/1997. (XII. 18.) NM r. 1. számú melléklete.

Fentiek alapján a nevelési-oktatási intézmény szervezeti és működési szabályzatában kell meghatározni a rendszeres egészségügyi ellátás rendjét.

Mivel a további szakvizsgálatok indokoltságának eldöntése az iskolaorvos feladata, akkor is, ha a védőnő már elvégezte az előszűréseket (érzék,-mozgásszervek, nemi fejlődés értékeléséhez szükséges vizsgálat, golyva tapintásos vizsgálata, vérnyomásmérés), az orvosnak el kell döntenie, hogy elfogadja a védőnő észlelését, vagy személyesen is meggyőződik a továbbküldés igényéről. Természetesen a vizsgálat történhet az orvos és védőnő együttes jelenlétében is, sőt ez a kívánatos, mert időt takarít meg nemcsak a szakemberek, de a tanulók számára is, mindkettőjük számára megnyugtatóbb, és védelmet nyújthat a beadványban szereplő – esetlegesen nem jogos – panaszok ellen is.

A szűrővizsgálatokról szóló 51.(1997. (XII: 18) NM. r. 3.§ (6) lehetőséget ad arra, hogy a tanuló, aki ragaszkodik vizsgálatának a háziorvosa általi elvégzéséhez, mentesüljön az iskolában végzett vizsgálat alól, amennyiben annak elvégzéséről háziorvosától igazolást hoz.

A szűrővizsgálatokkal kapcsolatos feladatok ellátását a jogi szabályozáson túlmenően a vizsgálandó gyermekpopuláció összetétele, az iskola típusa, az ellátás minőségét a körülmények (rendelkezésre áll-e orvosi rendelő vagy szoba, az iskola által rendelkezésre

bocsátott időkeret (tanóra), valamint a személyzet felkészültsége, elhivatottsága határozza meg.

A szűrővizsgálat elvégzése csak akkor tagadható meg, ha

* az érintett személy egészségi állapota a vizsgálat elvégzését vagy annak eredményességét kizárja,
* az egészségügyi szolgáltató által vezetett, vagy az e célra rendszeresített dokumentációból megállapítható, hogy a szűrővizsgálatot már elvégezték.

# KÖZÉPFOKÚ OKTATÁSI INTÉZMÉNYEK ISKOLA-EGÉSZSÉGÜGYI ELLÁTÁSA

**Általános működési rend:**

A munkaidő heti főállású dolgozók esetében heti 40 óra, ezt a munkaköri leírás tartalmazza.

Az Ifjúság-egészségügyi rendelő nyitva tartása: 700 – 1500-ig

Betegrendelés az ifjúság egészségügyi rendelőben: 1200 – 1300 –ig

**Az egység munkarendje:**

* Alkalmassági vizsgálatok 8. osztályt elvégzett tanulók részére.
* 9 – 14. osztályig szakgimnázium, szakközép- és szakiskolai tanulók évenkénti alkalmassági és szűrő vizsgálata.
* 7-12. osztályos gimnáziumi tanulók vizsgálata jogszabály szerin
* Krónikus betegek gondozása
* Kollégiumban lakó középiskolás tanulók betegellátása
* Külön jogszabály szerint 16 éves kori záró állapotvizsgálat elvégzése

**Alkalmassági és szűrővizsgálatok lebonyolítása:**

A tanulók szűrővizsgálata szeptembertől májusig történik az egyeztetett éves munkaterv szerinti ütemezésben.

A vizsgálat általában reggel fél 8 órakor kezdődik az ifjúság egészségügyi rendelőben, illetve az iskolában, ha van felszerelve vagy kialakítva erre alkalmas vizsgáló helyiség. A vizsgálat a tanulók előkészítésével kezdődik, amit a védőnő végez, az asszisztens közreműködésével.

Az előkészítés áll:

* látásvizsgálat,
* vérnyomásmérés,
* súly – magasság mérés,
* színlátás vizsgálat
* hallásvizsgálatból
* kültakaró és mozgásszervek megtekintéséből

Az előkészítést követően az orvos status vizsgálatot végez egyesével a gyerekeknél. A vizsgálatok dokumentálása a tanulók nevére kiállított egészségügyi törzslapon történik.

Alkalmassági vizsgálat május, június hónapban történik, illetve évközben is, ha a gyermek iskolát illetve szakmát vált. A vizsgálat a szakmai előírásoknak megfelelően történik, ehhez segítséget nyújt az „Orvosi útmutató szakmai és munkaköri alkalmasság véleményezéséhez és a pályaválasztási tanácsadáshoz” című könyv. Anamnézis felvétele az általános iskolai egészségügyi törzslap, a tanuló által magával hozott zárójelentések által áll össze. Ezt követően a vizsgálatok ugyanúgy történnek, mint a szűrővizsgálatok során. Amennyiben a szakma különleges vizsgálatot igényel, akkor a gyermeket szakorvoshoz irányítja, majd eredményével visszarendeli. Amennyiben előfordul, hogy alkalmasság valamilyen okból nem megfelelő a választott szakmára, akkor a gyermeket Budapestre az OMŰI – Ifjúság egészségvédelmi Intézetében utalja az orvos, ahol a másodfokú alkalmassági vizsgálatot elvégzik, majd alkalmasságát elbírálják.

**Gondozás:**

Szociális okból és egészségügyi okból veszélyeztetett gyermek nyilvántartásának alapja a kódoló füzet. Kódoló füzetbe minden tanuló nyilvántartása megtörténik, ahol jelölik betegségeit, testnevelés besorolását és veszélyeztetettségét.

Krónikus beteg, illetve újonnan kiszűrt tanuló gondozása betegségének megfelelő odafigyeléssel és gyakorisággal történik.

Év elején történik meg a szakorvosi és kontroll vizsgálatok eredményeink bekérése, majd a testnevelés besorolás szakorvosi lelet alapján.

**Betegrendelés:**

Naponta működik a középiskolás kollégisták részére, az Ajka, Alkotmány utca 3. szám alatti Ifjúság – egészségügyi rendelőben. A vizsgálatra történő jelentkezéshez szükséges a TAJ kártya. A dokumentálás az ambuláns naplóban történik, melyből egy példány átadásra kerül a gyermek részére. Szükség esetén beutalót kap háziorvosához további ellátás céljából.

**Dohányzási tilalom:**

Az intézmény egész területén mindenki számára tilos a dohányzás, sem zárt, sem nyílt légtérben nem jelölhető ki dohányzóhely.

**Takarítás, higiénés rend**

József Attila utca 30. szám alatti VIMSZ telephely dolgozója végzi rendelések után naponta 13 órától. A takarítás elvégzésének ellenőrzése, átvétele az asszisztens feladata.

**Vizsgáló helyiségek zárás**

Munkaidő lejárta után, az utolsó távozó munkavállaló zárja kulccsal a rendelőt.

#

# A más intézményekkel történő együttműködés módja

Az iskola-egészségügyi szolgálat a jogszabályokból eredő kötelezettségének megfelelően folyamatos, napi kapcsolatban van az alapellátásban dolgozó háziorvosokkal, házi gyermekorvosokkal, illetve a szakellátásban a gyermekek ellátását, kezelését végző szakorvosokkal.

A gyermekvédelmi jelzőrendszer tagjaként a Gyermekjóléti Központtal és Gyermekjóléti Szolgálattal rendszeres kapcsolatot tartanak, részt vesznek a jelzőrendszeri megbeszéléseken, esetkonferenciákon. Szükséges esetben jelzéssel élnek a szolgálat felé.

Gyermekbántalmazás gyanúja esetén megteszik a szükséges intézkedést a Járási Gyámhivatal felé.

Egészségnevelő munkájuk során együttműködnek a nevelési, oktatási intézmények vezetőjével, pedagógusaival, valamint a Magyar Vöröskereszt helyi szervezetével, a mentőszolgálat szakembereivel, a művelődési központ munkatársaival.

A VEMKH Járási Hivatal Népegészségügyi Osztálya rendezvényein közreműködőként vesznek részt.

Szükséges esetekben kapcsolatot tartanak a Pedagógiai Szakszolgálattal, illetve korai/egyéni fejlesztést végző szakemberekkel egy adott gyermek esetében.

**A szervezeti egység szakmai felügyeletét az** Ajkai Járási Hivatal Népegészségügyi Osztálya részéről Dr. Bánfi Hilda járási tisztifőorvos, népegészségügyi osztályvezető,

a védőnők szakmai felügyeletét a járási vezető védőnő látja el.

Elérhetőség:

Ajkai Járási Hivatal Népegészségügyi Osztály

Cím: 8400 Ajka, Szabadság tér 12.

Telefon: 88/550-657 Fax: 88/511-342

E-mail: antsz.ajka@kdr.antsz.hu vagy ajka.nepegszsegugy@veszprem.gov.hu

Honlap: efrira1.antsz.hu/veszprem/index\_vp.html